เกียรติเจรจาล็อกซเล่ย์ฟื้นหวยออนไลน์
นายกฯ สั่ง เกียรติ เป็นเจ้าภาพ ลุยเจรจา "ล็อกซเล่ย์" เดินหน้าฟื้นโครงการหวยออนไลน์ แต่เน้นขายสลาก 6 ตัวผ่านเครื่อง
17 ม.ค. 2554

นายกฯ สั่ง เกียรติ เป็นเจ้าภาพ ลุยเจรจา "ล็อกซเล่ย์" เดินหน้าฟื้นโครงการหวยออนไลน์ แต่เน้นขายสลาก 6 ตัวผ่านเครื่อง
นายเกียรติ สิทธีอมร ประธานผู้แทนการค้าไทย ในฐานะประธานคณะทำงานศึกษาด้านกฎหมายเกี่ยวกับโครงการออกสลากผ่านเครื่องอัตโนมัติ หรือ หวยออนไลน์ กล่าวว่านายกรัฐมนตรีได้ส่งหนังสือมอบหมายให้เจรจากับบริษัท ล็อกซเล่ย์ จีเทค เทคโนโลยี จำกัด เพื่อเดินหน้าโครงการในทางเทคนิคและสัญญาสามารถออกสลากหวยออนไลน์ 6 ตัวได้ 
นายเกียรติ กล่าวว่าจะเริ่มเจรจากับบริษัทได้ในต้นเดือน ก.พ.นี้ โดยยึดแนวทางเดิมของนายกรัฐมนตรี คือ ไม่ทำหวยออนไลน์ 2 ตัวและ 3 ตัวอย่างแน่นอน พร้อมกับจะหารือกับตัวแทนจำหน่ายด้วย อย่างไรก็ตามจะออกหวยออนไลน์ในสัดส่วนการกุศลและจำนวนเท่าไรยังตอบไม่ได้ แต่ยืนยันว่าในการเจรจาไม่มีการปรับสัญญาเพราะถ้าปรับสัญญาจะมีความยุ่งยากและมั่นใจว่าทางบริษัทไม่ฟ้องร้องเรียกค่าเสียหายเพราะไม่เห็นช่องทางที่บริษัทจะฟ้องร้องภาครัฐได้  
ทั้งนี้ทางกรมสอบสวนคดีพิเศษ หรือ ดีเอสไอ ได้สรุปผลการสอบสวนแล้วว่าการประมูลโครงการไม่มีสิ่งผิดปกติหรือผิดกฎหมายพระราชบัญญัติ ว่าด้วยความผิดเกี่ยวกับการเสนอราคาต่อหน่วยงานของรัฐ. พ.ศ. 2542 แต่อย่างใด และทางสำนักงานคณะกรรมการกฤษฎีกาและสำนักงานอัยการสูงสุดให้ความเห็นแล้วว่าสัญญาระหว่างรัฐกับบริษัทยังสมบูรณ์อยู่